62022TJ0028_RES
Дело T‑28/22
(публикувани откъси)
Ryanair DAC
срещу
Европейската комисия
Решение на Общия съд (oсми състав) от 8 май 2024 година
„Държавни помощи — Германски пазар на въздушния транспорт — Помощ за преструктуриране, предоставена от Германия в полза на авиокомпания — Изменение на условията по отпуснатите от Германия заеми и частично отписване на дългове — Решение да не се повдигат възражения — Жалба за отмяна — Процесуална легитимация — Допустимост — Защита на процесуалните права — Сериозни затруднения — Член 107, параграф 3, буква в) ДФЕС — Точка 67 от Насоките за държавна помощ за оздравяване и преструктуриране на нефинансови предприятия в затруднено положение — Споделяне на тежестта“
Жалба за отмяна — Физически или юридически лица — Актове, които ги засягат пряко и лично — Решение на Комисията, с което се установява съвместимостта на държавна помощ с вътрешния пазар, без да се започва официалната процедура по разследване — Жалба на заинтересованите страни по смисъла на член 108, параграф 2 ДФЕС — Жалба, насочена към запазването на процесуалните права на заинтересованите страни — Допустимост
(член 108, параграфи 2 и 3 и член 263, четвърта алинея ДФЕС; член 1, буква з) от Регламент 2015/1589 на Съвета)
(вж. т. 17—19)
Жалба за отмяна — Физически или юридически лица — Актове, които ги засягат пряко и лично — Лично засягане — Критерии — Решение на Комисията, в което се стига до извод за съвместимост на държавна помощ с вътрешния пазар, без да се започва официалната процедура по разследване — Предприятие, което оспорва правилността на това решение — Предприятие, което не доказва, че съществено е засегнато пазарното му положение — Недопустимост
(член 108, параграфи 2 и 3 ДФЕС и член 263, четвърта алинея ДФЕС)
(вж. т. 20—29)
Помощи, предоставяни от държавите — Разглеждане от Комисията — Фаза на предварително разглеждане и състезателна фаза — Задължение на Комисията да образува състезателното производство в случай на сериозни затруднения — Обстоятелства, позволяващи да се установи наличието на такива затруднения — Недостатъчна или непълна проверка, извършена от Комисията
(член 108, параграфи 2 и 3 ДФЕС; член 4 от Регламент 2015/1589 на Съвета)
(вж. т. 33—36 и 241—243)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за преструктуриране на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Дружество в затруднение, което е част от група — Дружество, което няма право да получава помощи въз основа на Насоките — Купуване на дружество в затруднено положение от група — Купуване, при условие че бъде отпусната помощта за преструктуриране — Дружество в затруднено положение, което отговаря на условията за получаване на помощ съгласно Насоките
(член 107, параграф 3, буква в) ДФЕС; точка 22 от Съобщение 2014/C 249/01 на Комисията)
(вж. т. 40—54)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за преструктуриране на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Преследване на цел от общ интерес — Мярка, насочена към предотвратяване на социални трудности или справяне с пазарна неефективност — Риск от прекъсване на сложна за възпроизвеждане важна услуга, която конкурент трудно би поел в случай на несъстоятелност на бенефициера на помощите
(член 107, параграф 3, буква в) ДФЕС; точки 43 и 44 от Съобщение 2014/C 249/01 на Комисията)
(вж. т. 57—92)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Необходимост от помощта за постигане на целите, предвидени в член 107, параграф 3, буква в) ДФЕС — Ефект на помощта, който стимулира бенефициера да допринесе за постигането на посочените цели
(член 107, параграф 3, буква в) ДФЕС; Съобщение 2014/C 249/01 на Комисията, точки 8, 53 и 59 и точка 3, втора алинея от приложение II)
(вж. т. 96—120)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Задължение за държавата членка да представи осъществим, последователен и мащабен план за преструктуриране, предназначен да възстанови дългосрочната жизнеспособност на бенефициера в разумен срок — План за преструктуриране, който трябва да е подходящ и ограничен до необходимия минимум за постигане на желаната цел
(член 107, параграф 3, буква в) ДФЕС; Съобщение 2014/C 249/01 на Комисията, точки 45, 47, 48, 50—52, 54, 58 и 61 и точка 9, втора алинея от приложение II)
(вж. т. 123—126, 150, 161, 175, 183, 184, 187 и 195)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Подходящ принос към разходите за преструктуриране от страна на бенефициера на помощта, неговите акционери или кредитори, групата, към която принадлежи, или нови инвеститори
(член 107, параграф 3, буква в) ДФЕС; точки 61—64 от Съобщение 2014/C 249/01 на Комисията)
(вж. т. 198—201)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Адекватно споделяне на тежестта — Помощи, които укрепват собствения капитал на бенефициера — Условия за предоставяне, които трябва да осигуряват на държавата разумен дял от бъдещите печалби в стойността на бенефициера
(член 107, параграф 3, буква в) ДФЕС; точка 67 от Съобщение 2014/C 249/01 на Комисията)
(вж. т. 204—233)
Помощи, предоставяни от държавите — Забрана — Дерогации — Помощи, които могат да се считат за съвместими с вътрешния пазар — Помощи за оздравяване на предприятие в затруднение — Преценка с оглед на член 107, параграф 3, буква в) ДФЕС и на Насоките за държавна помощ за оздравяване и преструктуриране на нефинансови предприятия в затруднено положение — Критерии — Адекватно споделяне на тежестта — Калибриране на мерките за намаляване на нарушенията на конкуренцията
(член 107, параграф 3, буква в) ДФЕС; точки 87 и 90 от Съобщение 2014/C 249/01 на Комисията)
(вж. т. 236—238)
Резюме
Сезиран с жалба за отмяна, подадена от авиокомпанията Ryanair DAC, Общият съд отменя решението, с което Европейската комисия разрешава мярка за помощ, предоставена от Федерална република Германия на авиокомпанията Condor Flugdienst GmbH (наричана по-нататък „Condor“), за да подпомогне нейното преструктуриране (
1
). В това отношение Общият съд внася уточнения относно проверката на съвместимостта на помощи за преструктуриране с вътрешния пазар с оглед на изискването, предвидено в Насоките за държавна помощ за оздравяване и преструктуриране на нефинансови предприятия в затруднено положение (
2
), съгласно което всяка държавна помощ, която подобрява позицията на собствения капитал на бенефициера, следва да се предоставя при условия, които осигуряват на държавата разумен дял от бъдещите печалби в стойността на бенефициера.
За отстраняване на вредите, претърпени вследствие на налагането на ограничения за пътуване, свързани с пандемията от COVID‑19, през 2020 г. и след това през 2021 г. Германия отпуска на Condor две индивидуални мерки за помощ.
В решение от 26 април 2020 г. (
3
) Комисията стига до извода, че помощта за COVID‑19, предоставена на Condor през 2020 г. под формата на два заема на обща стойност 550 милиона евро (наричани по-нататък „заемите във връзка с COVID‑19 от 2020 г.“), обезпечени с държавна гаранция, е съвместима с вътрешния пазар на основание член 107, параграф 2, буква б) ДФЕС. Сезиран с жалба за отмяна, Общият съд отменя това решение поради липса на мотиви, като същевременно постановява, че отмяната няма да поражда правно действие до приемането на ново решение (
4
). Така на 26 юли 2021 г. Комисията приема ново решение, с което констатира, че помощта във връзка с COVID‑19 от 2020 г. е съвместима с вътрешния пазар (
5
).
Същия ден Комисията приема решение, в което стига до извода, че помощта за COVID‑19, предоставена на Condor през 2021 г. под формата на частично отписване на дългове в размер на 60 милиона евро, произтекли от заеми, отпуснати във връзка с COVID‑19 от 2020 г., също е съвместима с вътрешния пазар на основание член 107, параграф 2, буква б) ДФЕС (
6
).
Накрая, с друго решение от 26 юли 2021 г. (
7
) Комисията разрешава на основание член 107, параграф 3, буква в) ДФЕС и Насоките за О и П мярка за помощ, предоставена от Германия в подкрепа на преструктурирането и продължаването на дейността на Condor, която е от две части. Първата част се състои, от една страна, в изменение на условията на заемите във връзка с COVID‑19 от 2020 г., и от друга страна, в частично отписване на произтеклите от тези заеми дългове в размер на 90 милиона евро. Втората част се състои в отписването на дълг в размер на 20,2 милиона евро, съответстващ на лихвите, които Condor е трябвало да изплати след измененото решение от 26 юли 2021 г. за помощта във връзка с COVID‑19 от 2020 г.
Ryanair сезира Общия съд с жалба за отмяна на решението от 26 юли 2021 г., с което се разрешава помощта за преструктуриране в полза на Condor.
Съображения на Общия съд
В подкрепа на жалбата си Ryanair изтъква по-специално нарушение на неговите процесуални права, доколкото Комисията приела обжалваното решение, без да започне официалната процедура по разследване, предвидена в член 108, параграф 2 ДФЕС, въпреки съмненията, които е трябвало да има относно съвместимостта на разглежданата помощ с вътрешния пазар.
Съгласно постоянната съдебна практика, когато предварителната проверка на мярка за помощ не е позволила на Комисията да преодолее сериозните затруднения, възникнали във връзка с преценката на съвместимостта на тази мярка с вътрешния пазар, се налага започването на официалната процедура по разследване. В този контекст съдебната практика уточнява също, че доказателството за недостатъчната или непълна проверка, извършена от Комисията при нейната преценка на съвместимостта на дадена помощ с вътрешния пазар, може да установи, че тази преценка е породила сериозни затруднения.
С оглед на тази съдебна практика Ryanair изтъква по-специално, че в обжалваното решение Комисията нарушила точка 67 от Насоките за О и П, което доказвало наличието на сериозни затруднения, налагащи започването на официалната процедура по разследване.
По този въпрос Общият съд констатира, че съгласно точка 67 от Насоките за О и П всяка държавна помощ, която подобрява позицията на собствения капитал на бенефициера, следва да се предоставя при условия, които осигуряват на държавата разумен дял от бъдещите печалби в стойността на бенефициера, с оглед на размера на влетия от държавата собствен капитал в сравнение с останалите активи на предприятието, след като загубите са били осчетоводени.
Тъй като в обжалваното решение не е разгледан въпросът дали условията за предоставяне на разглежданата помощ осигуряват на Германия разумен дял от бъдещите печалби в стойността на Condor, Общият съд проверява довода на Комисията, че разглежданата мярка за помощ не попада в приложното поле на точка 67 от Насоките за О и П. Според Комисията посочената точка 67 се прилага само когато спорната мярка представлява вливане на капитал и съответната държава членка притежава дялово участие в капитала на бенефициера, което не е така в настоящия случай.
В това отношение Общият съд отбелязва най-напред, че в текста на точка 67 от Насоките за О и П е налице известна непоследователност, доколкото, от една страна, в уводната ѝ част се посочва, че тя следва да се прилага за „всяка държавна помощ, която подобрява позицията на собствения капитал на бенефициера“ а именно безвъзмездни средства, вливания на капитал и отписване на дългове, докато, от друга страна, в последната ѝ част се говори само за „[влетия от държавата собствен] капитал“. Тази непоследователност обаче, за която впрочем е отговорна Комисията като автор на Насоките, е трябвало да я накара да разгледа по-задълбочено тази разпоредба в светлината на контекста, в който се вписва, и на целите, които преследва, което Комисията не е направила.
Що се отнася до контекста, в който се вписва точка 67 от Насоките за О и П, по-нататък Общият съд уточнява, че тази точка е част от раздела от Насоките, свързан със споделянето на тежестта, който е въведен с точка 65. Тази точка 65 — съгласно която помощта за покриване на загуби следва да се отпуска само при условия, които предвиждат адекватно споделяне на тежестта от инвеститорите — се отнася без никакви разграничения до безвъзмездните средства, вливането на капитал или отписването на дългове. По същия начин точка 66 от Насоките за О и П — съгласно която държавната намеса следва да се осъществява само след като загубите са били напълно отчетени и приписани на съществуващите акционери и подчинените кредитори — се прилага независимо от формата на тази намеса. Нищо обаче не сочи, че тези точки 65, 66 и 67 трябва да имат различно приложно поле в зависимост от формата на държавната подкрепа. По-конкретно логиката на изискванията, предвидени в точки 66 и 67, и техният кумулативен характер навеждат на мисълта, че те, както и точка 65, следва да се прилагат за всяка държавна помощ, която подобрява позицията на собствения капитал на бенефициера.
Накрая, що се отнася до целите, преследвани с точка 67 от Насоките за О и П, Общият съд отбелязва, че целта на разпоредбите от раздела, свързан със споделянето на тежестта, е по-специално да се избегне защита на акционерите или подчинените кредитори срещу последствията от техния избор да инвестират в бенефициера, нещо, което може да породи морален риск и да урони пазарната дисциплина. Нищо в тези насоки обаче не сочи, че този морален риск съществува само когато държава членка влива капитали в бенефициера, но не и когато отписва негов дълг или му отпуска безвъзмездни средства. Освен това целта, залегнала в основата на точка 67 — а именно да се намали рискът предприятия, които очакват, че вероятно ще бъдат подпомогнати или преструктурирани, когато са в затруднено положение, да могат да предприемат прекалени рискове, за да реализират повече печалби — не може да бъде постигната напълно, ако от приложното ѝ поле трябва да бъдат изключени някои видове мерки за помощ, като например отписването на дълг, при положение че тези мерки подобряват позицията на собствения капитал на бенефициера и пораждат същия морален риск като риска, произтичащ от вливането на капитал. Освен това предоставянето на държавата на разумен дял от бъдещите печалби в стойността на бенефициера на помощ за преструктуриране — независимо дали чрез безвъзмездни средства, вливания на капитал или отписване на дългове — е в съответствие с целите за ефикасност на публичните разходи, припомнени в Насоките за О и П.
С оглед на изложеното по-горе Общият съд счита, че Комисията не може да заключи, че предоставената на Condor помощ за преструктуриране не попада в приложното поле на точка 67 от Насоките за О и П и да не провери дали тази помощ съответства на предвидените в тази точка изисквания.
Тъй като Ryanair е доказало, че проверката на съвместимостта с вътрешния пазар на предоставената на Condor помощ за преструктуриране е непълна и недостатъчна, Общият съд констатира, че Комисията е трябвало да има съмнения, обосноваващи започването на процедурата по член 108, параграф 2 ДФЕС, и отменя обжалваното решение.
(
1
)	Решение C(2021) 5729 final на Комисията от 26 юли 2021 година относно държавна помощ SA.63203 (2021/N) — Германия — Помощ за преструктуриране в полза на Condor (наричано по-нататък „обжалваното решение“).
(
2
)	Насоки за държавна помощ за оздравяване и преструктуриране на нефинансови предприятия в затруднено положение (OВ C 249, 2014 г., стp. 1, наричани по-нататък „Насоките за О и П“).
(
3
)	Решение C (2020) 2795 final от 26 април 2020 г. относно държавна помощ SA.56867 (2020/N, ex 2020/PN) Германия — Обезщетение за вредите, причинени от пандемията от COVID‑19 на Condor (наричано по-нататък „решение за помощта във връзка с COVID‑19 от 2020 г.“).
(
4
)	Решение от 9 юни 2021 г., Ryanair/Комисия (Condor; COVID-19) (T-665/20, EU:T:2021:344).
(
5
)	Решение C(2021) 5730 final от 26 юли 2021 година относно държавна помощ SA.56867 (2020/N, ex 2020/PN) — Германия — Обезщетение за вредите, причинени от пандемията от COVID-19 на Condor (наричано по-нататък „измененото решение за помощта във връзка с COVID‑19 от 2020 г.“).
(
6
)	Решение C(2021) 5731 final на Комисията от 26 юли 2021 година относно държавна помощ SA.63203 (2021/N) — Германия COVID-19 — Обезщетение за вредите, причинени на Condor II.
(
7
)	Вж. бележка под линия 1.